SKRIFTLIG FORESPØRGSEL E-1548/03

af Dorette Corbey (PSE) til Kommissionen

(7. maj 2003)

Om: Jagt på stor kobbersneppe i Frankrig

I visse sydeuropæiske lande drives der stadig jagt på trækfugle i stort omfang. Af oplysninger på den hjemmeside (http://www.oncfs.gouv.fr), der er oprettet af Office National de la Chasse, fremgår det, at der i 2002 blev skudt over 435 000 viber, 115 000 stylteløbere og ca. 20 000 store kobbersnepper.

Samtidig gør man andre steder i Europa, også i Nederlandene, en stor indsats for at beskytte de sårbare engfugle. Denne intensive og udgiftskrævende beskyttelse kommer bl.a. til udtryk gennem en aktiv og bevidst jordbehandling og græsning. Alligevel må der i Nederlandene konstateres en tilbagegang i bestanden af stor kobbersneppe, idet den i de seneste ti år er halveret til ca. 45 000 ynglepar. Frankrig ligger på trækruten for de store kobbersnepper, der yngler i Nederlandene.

De franske jagttal tyder på en væsentlig trussel for den europæiske trækfuglebestand.

1. Ser Kommissionen en forbindelse mellem jagtpraksis i Frankrig og tilbagegangen i bestanden af stor kobbersneppe i forskellige dele af Europa og særlig Nederlandene?

2. Er Kommissionen enig med mig i, at der ikke sker en fornuftig og bæredygtig udnyttelse af de grønne områder i Frankrig (Wise Use, World Conservation Strategy, 1981)?

3. Er jagtpraksis i Frankrig fuldstændig i overensstemmelse med fugledirektivet?

4. Finder Kommissionen det i bekræftende fald nødvendigt at forelægge forslag til ændring af fugledirektivet?

5. Hvilke foranstaltninger vil Kommissionen træffe for at reducere den vældige jagt på trækfugle og standse tilbagegangen i trækfuglebestanden?

Svar afgivet på Kommissionens vegne af Margot Wallström

(27. juni 2003)

1. Den store kobbersneppe jages kun i Frankrig og Italien. Det årlige antal nedlagte fuglei medlemsstaterne anslås til at være højst 40 000. Set i forhold til, hvor mange fugle der i alt overvintrer eller trækker gennem Europa (mindst 515 000), forekommer det at udgøre en forholdsvis lav andel (ca. 8 %).

I henhold til forvaltningsplanudkastet vedrørende den store kobbersneppe, udarbejdet på foranledning af Generaldirektoratet for Miljø, skyldes den faldende bestand af den store kobbersneppe i Europa især færre og dårligere levesteder. Videnskabelige undersøgelser viser, at hovedårsagerne til fald i bestanden er ændringer, der påvirker ynglepladserne. De forandringer, der er sket inden for landbruget i nyere tid og især i løbet af de sidste 30 år, har bidraget til voldsomme ændringer i levevilkår eller inddragelse af levesteder på fugtig græsjord, der tidligere blev brugt af ynglende store kobbersnepper.

2. Artikel 7, stk. 4, i direktiv 79/409/EØF (fugledirektivet)(1) foreskriver, at jagt skal udøves i overensstemmelse med princippet om en fornuftig udnyttelse og en økologisk afbalanceret regulering af de pågældende fuglearter, samt at jagtudøvelsen skal være forenelig med opretholdelse af artens bestand. På linje med alle andre medlemsstater er også Frankrig i gang med at gennemføre direktivet og har iværksat de nødvendige foranstaltninger til en fornuftig og bæredygtig udnyttelse af grønne områder, herunder etablering af særligt beskyttede områder. Ifølge Kommissionen er dette mål imidlertid endnu ikke nået.

3. For at følge op på en kendelse afsagt af De Europæiske Fællesskabers Domstol i december 2000, hvor Frankrig fordømmes for ikke at overholde bestemmelserne i direktivets artikel 7, stk. 4, om fastlæggelse af jagtsæsoner, er Kommissionen løbende i dialog med de franske myndigheder i denne sag. Der er dog sket visse fremskridt i løbet af de seneste år. Med hensyn til jagten på specifikt den store kobbersneppe, der må jages i Frankrig, er jagtsæsonen i overensstemmelse med direktivet. Der er inden for rammerne af den forvaltningsplan, der er under udarbejdelse for denne art, udbredt forståelse for behovet for bedre jagtstatistikker til afdækning af, hvilke følger jagt har på arternes bestande. Hovedvægten lægges imidlertid på behovet for relevant beskyttelse og vedligeholdelse af levesteder for arten som helhed.

4. Kommissionen arbejder sammen med medlemsstater og centrale interessegrupper på at fremme bæredygtig jagt i henhold til fugledirektivet inden for rammerne af tiltag for bæredygtig jagt (læs mere om tiltaget på Generaldirektoratet for Miljøs websted http://europa.eu.int/comm/environment/nature/home.htm). Dette vil danne grundlaget for alle overvejelser om eventuelle ændringer af direktivets jagtbestemmelser. Kommissionen har ingen aktuelle planer om at ændre direktivet.

5. I henhold til nærhedsprincippet er medlemsstaterne ansvarlige for den praktiske gennemførelse af deres jagtlovgivning i overensstemmelse med direktivets biologiske principper. Kommissionen er forpligtet til at sikre overholdelse af alle direktivets bestemmelser og har iværksat sagsanlæg mod medlemsstater i de tilfælde, det har været nødvendigt. Kommissionen arbejder tæt sammen med medlemsstater og interessegrupper i bestræbelserne på at analysere de forskellige problemer med vilde fuglebestande, så beskyttende foranstaltninger tager udgangspunkt i eksakt videnskab.

(1) Rådets direktiv 79/409/EØF af 2. april 1979 om beskyttelse af vilde fugle, EFT L 103 af 25.4.1979.